CELEX: 52013PC0325
Language: sk
Date: 2013-05-31
Title: Návrh ROZHODNUTIE RADY o podpísaní Minamatského dohovoru o ortuti v mene Európskej únie

|
			
		
		
		52013PC0325
		
			Návrh ROZHODNUTIE RADY o podpísaní Minamatského dohovoru o ortuti v mene Európskej únie /* COM/2013/0325 final - 2013/0168 (NLE) */
			
				
		
		
			
			   	DÔVODOVÁ SPRÁVA
Ortuť
a väčšina jej zlúčenín sú z hľadiska zdravia
ľudí, zvierat a rastlín vysoko toxické. Tento
chemický prvok sa preto podľa Programu OSN pre životné prostredie (UNEP)
od roku 2003 považuje za látku celosvetového záujmu[1]
a na úrovni EÚ je predmetom komplexného súboru kontrolných opatrení
v rámci stratégie Spoločenstva týkajúcej sa ortuti (ďalej len
„stratégia“) prijatej v roku 2005[2].
Opierajúc sa
o politický prístup vymedzený v stratégii, EÚ od roku 2005 žiada
o prerokovanie celosvetového právne záväzného nástroja na reguláciu
používania ortuti pod záštitou UNEP. Ortuť
pôsobí dlhodobo a emisie ortuti do ovzdušia sa prenášajú vzduchom na
veľké vzdialenosti, usadzujú sa na celom svete a ukladajú sa
v potravinovom reťazci, najmä v rybách.
Opatrenia obmedzené iba na zemepisné územie EÚ preto nie sú
dostatočné na riešenie celosvetového problému s ortuťou.
Celková
odsúhlasená pozícia EÚ (závery Rady z decembra 2008) požadovala komplexný
nástroj na reguláciu používania ortuti, ktorého súčasťou by boli
opatrenia na zníženie dodávok ortuti, zníženie dopytu po ortuti vo výrobkoch
a procesoch, zníženie medzinárodného obchodu s ortuťou, zníženie
emisií ortuti do ovzdušia, dosiahnutie nakladania s odpadmi obsahujúcimi
ortuť environmentálne vhodným spôsobom, nájdenie environmentálne vhodných
riešení uskladňovania ortuti, riešenie sanácie existujúcich
kontaminovaných lokalít a zvýšenie informovanosti.
Vo svojich záveroch z júna 2012 Rada zdôraznila dôležitosť
ďalšej aktívnej účasti na rokovaniach o všetkých prvkoch
budúceho celosvetového dohovoru o ortuti.
Rozhodnutím
Riadiacej rady GC 25/5 z februára 2009 UNEP ustanovil medzivládny rokovací
výbor (INC), ktorému udelil mandát v podobnom rozsahu, pokiaľ ide
o celosvetový právne záväzný nástroj na reguláciu používania ortuti.
Na základe tohto
mandátu sa uskutočnilo päť rokovaní INC: INC-1 v Štokholme
v júni 2010, INC-2 v meste Chiba (Japonsko) v januári 2011,
INC-3 v Nairobi (Keňa) v novembri 2011, INC-4 od 27. júna
do 2. júla 2012 v Punta del Este (Uruguaj), a napokon INC-5
v Ženeve od 13. do 18. januára 2013.
14. decembra
2010 Rada, po konzultácii s osobitným výborom zástupcov členských
štátov a v súlade so smernicami na rokovania stanovenými
v dodatku k povereniu, poverila Komisiu zúčastniť sa
v mene EÚ na rokovaniach o právne záväznom nástroji na reguláciu
používania ortuti, pokiaľ ide o otázky spadajúce do právomoci Únie
a v súvislosti s ktorými Únia prijala pravidlá. 
Rokovania INC-5
boli podľa plánu uzavreté dosiahnutím dohody o znení komplexného
celosvetového právne záväzného nástroja na riešenie problému ortuti, teda
Minamatského dohovoru o ortuti, čím bol splnený mandát udelený na
základe rozhodnutia Riadiacej rady UNEP 25/5 s cieľom uzavrieť
proces rokovaní pred 27. pravidelným zasadnutím Riadiacej rady UNEP (Nairobi,
18. až 22. februára 2013).
Únia bola
kľúčovou hnacou silou pri vedení tohto procesu rokovaní
a aktívne sa zúčastňovala na dosiahnutí výsledku, ktorý
zodpovedá limitom stanoveným v smerniciach na rokovanie určených
Komisii.
Riadiaca rada UNEP
na svojom 27. zasadnutí privítala dokončenie procesu rokovaní
a požiadala výkonného riaditeľa, aby zvolal konferenciu
splnomocnených zástupcov na účely prijatia dohovoru a jeho otvorenia
na podpis.
Nový dohovor
o ortuti bude otvorený na podpis na diplomatickej konferencii, ktorá sa
bude konať v Kumamote (Japonsko) 7. – 11. októbra 2013. Bude sa
nazývať „Minamatský dohovor o ortuti“, a to podľa mesta
neďaleko Kumamota, kde v päťdesiatych rokoch 20. storočia
došlo k najhoršiemu prípadu znečistenia ortuťou.
Obsah dohovoru
o ortuti je v súlade s celkovou pozíciou EÚ, odsúhlasenou Radou
v roku 2008 a potvrdenou v roku 2012.
Vzhľadom na
uvedené skutočnosti je vhodné, aby zástupca Európskej únie podpísal
Minamatský dohovor o ortuti s výhradou jeho následného uzavretia.
2013/0168 (NLE)
Návrh
ROZHODNUTIE RADY
o podpísaní Minamatského dohovoru o ortuti
v mene Európskej únie
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 192 ods. 1 v spojení
s článkom 218 ods. 5,
so zreteľom na návrh Európskej komisie,
keďže:
(1)       Ortuť a jej
zlúčeniny sú z hľadiska zdravia ľudí, zvierat
a rastlín vysoko toxické a v EÚ podliehajú regulácii zameranej
na ochranu ľudského zdravia a životného prostredia.
(2)       Riadiaca rada Programu OSN
pre životné prostredie (UNEP) v roku 2009 požiadala výkonného
riaditeľa, aby zvolal medzivládny rokovací výbor s mandátom
pripraviť celosvetový právne záväzný nástroj na reguláciu používania
ortuti a dokončiť túto prácu pred 27. pravidelným
zasadnutím Riadiacej rady v roku 2013.
(3)       V decembri 2010 Rada
poverila Komisiu tým, aby sa v mene Európskej únie a v otázkach
spadajúcich do právomoci Únie a v súvislosti s ktorými Únia
prijala pravidlá, ako aj v súlade so smernicami na rokovania stanovenými
v dodatku k danému povereniu, zúčastnila na rokovaniach
o právne záväznom nástroji na reguláciu používania ortuti.
(4)       Proces rokovaní bol, ako sa
pôvodne plánovalo, úspešne dokončený na piatom zasadnutí medzivládneho
rokovacieho výboru, ktoré sa konalo v Ženeve od 13. do 18. januára
2013.
(5)       Únia bola pri vedení tohto
procesu rokovaní kľúčovou hnacou silou a aktívne sa
zúčastňovala na dosiahnutí výsledku, ktorý zodpovedá limitom
stanoveným v smerniciach na rokovanie určených Komisii.
(6)       Rada na svojom 3 233.
zasadnutí dňa 21. marca 2013 uvítala výsledok procesu rokovaní.
(7)       Celosvetový právne záväzný
nástroj na reguláciu používania ortuti bude otvorený na podpis ako Minamatský
dohovor o ortuti na diplomatickej konferencii, ktorá sa uskutoční
v Kumamote (Japonsko) od 7. do 11. októbra 2013.
(8)       Preto by sa dohovor mal
v mene Únie podpísať s výhradou jeho neskoršieho uzavretia,
PRIJALA TOTO ROZHODNUTIE: 
Článok 1
Týmto sa v mene Únie schvaľuje
podpísanie Minamatského dohovoru o ortuti s výhradou jeho uzavretia.
Znenie dohovoru, ktorý sa má podpísať, je
pripojené k tomuto rozhodnutiu.
Článok 2
Generálny sekretariát Rady vydá pre osobu
označenú vyjednávačom dohovoru plnú moc na podpísanie dohovoru
s výhradou jeho uzavretia.
Článok
3
Toto rozhodnutie nadobudne účinnosť
dňom jeho prijatia.
V Bruseli
                                                                       Za
Radu
                                                                       predseda
PRÍLOHA 
(znenie Minamatského dohovoru
o ortuti)
[1]               Rozhodnutie Riadiacej rady UNEP 23/9.
[2]               KOM(2005) 20 v konečnom znení, 28.1.2005;
revidované KOM(2010) 723 v konečnom znení, 7.12.2010.